سيلدنافيل

فياجرا Sildenafil حبوب زرقاء

سترات السيلدنافيل Sildenafil citrate ( الاسم التجاري : فياجرا Viagra واسماء محلية اخرى ) هو مخدر يستخدم فى علاج الضعف الجنسي (ضعف الانتصاب erectile dysfunction ) واحياناً فى علاج علو ضغط دم الرئه pulmonary arterial hypertension PAH. انتجته شركه فايزر Pfizer واصبح في الاسواق 1998 و يعتبر رائد ادوية الضعف الجنسي لانه عمل نقله كبيره فى النوعية تلك من العلاجات . واتطور منه بعد ذلك دوائين اخرين فى السوق هما تادالافيل ( سيالس Cialis ) و فاردينافيل ( ليفترا Levitra )

تاريخ 
 سيلدنافيل ركبه علما شركه فايزر فى مدينه كنت Kent فى بريطانيا . كان العلما بيبحثوا فى علاج للذبحه الصدريه وضغط الدم العالي . واتعملت التجارب الاولانيه عليه فى مستشفي هوريستون بمدينه سوان سي Swansea البريطانيه . لكن فى التجارب الابتدائيه اكتشف العالم اين اوسترله Ian Osterloh ( من باحثين فايزر ) انه تاثير الدوا فى علاج الذبحه بسيط لكنه له تاثير كبير ف انتصاب الذكر ( العضو الذكري ) . وعلطول قررت فايزر انها تتجه بيه وتسوقه فى علاج الضعف الجنسي ومش الذبحه . اختراع الدوا كان فى سنه 1996 واعتمدته اداره الاغذيه والادويه الامريكيه FDA للاستخدام فى 27 مارس 1998 وبقا اول دوا بيتاخد عن طريق البؤ لعلاج ضعف الانتصاب فى امريكا وفي اخر السنه دي كان بدا يتباع فى امريكا باسم ( فياجرا Viagra ) .
 ودلوقتي بيتقال انه شركة فايزر عملت نجاح كبير فى مبيعات الفياجرا وصلت 1 مليار دولار فى الفتره 1999–2001( محتاجه مصدر ).
 الصحافه البريطانيه كانت اثارت موضوع انه العالمين بيتر دن Peter Dunn و البرت وود Albert Wood هما اللى اخترعوه . (لكن فايزر انكرت الكلام ده ورغم ان اسمهم موجود علي اسم المركب المخترع لكن فايزر قالت ان ده للملاءمه مش اكتر ) ( محتاجه مصدر ).
 وبالرغم من ان الفياجرا دوا لازم الدكتور يكتبه قبل ما المريض ياخده لكنه دلوقتي بيتباع عن طريق اعلانات علي قنوات التليفزيون الامريكي دا غير وجود مواقع انترنت كتير بتعرض بيعه و بتقدم استشاره اونلاين للي بيتسخدموه . ودلوقتي كلمه فياجرا خدت معني مقوي جنسي لدرجه ان فيه منتجات تانيه عشبيه بتسمي نفسها اسامي قريبه من فياجرا او بتعمل شكل الحبايه او لونها ازرق زي بتاعه فايزر . احيانا بيسموها فيتامين فى Vitamin V او الحبايه الزرقا The blue pill دا غير اسامي شهره تانيه كتير .
 فى سنه 2002 استحوذت حبه الفياجرا علي 92 فى الميه من روشتات الضعف الجنسي علي مستوي العالم . لكن مع سنه 2007 بقا 50 فى الميه بس ودا بسبب عوامل كتير منها وجود السيالس و الليفترا اللى زاحموها فى السوق وكمان بسبب انواع مغشوشه منها وتقارير عن الاصابه بالعمي بسبب مجموعه الادويه دي .
 فى فبراير 2007 اعلنت مجموعه صيدليات بوتس Boots the Chemist انها هتسمح ببيع 4 حبات من الفياجرا فى مانشستر - بريطانيا للرجاله من عمر 30 لحد 65 مباشرتن بعد استشاره الصيدلي .
 حقوق الاختراع لفايزر هتنتهي علي سنه 2011-2013 .

طريقه الشغل 
 سيلدنافيل ( فياجرا ) من مجموعه كابتات الانزيم PDE5 واللي بيهبطوا انزيم اسمه فوسفودايستريز رقم 5 - PDE5 ودا واحد من مجموعه انزيمات فوسفودايستريزس .
 تهبيط الانزيم رقم 5 بيزود مركب تاني اسمه cGMP . وال cGMP ده بيزود اكسيد النيتروجين NO فى الذكر واللي بيعمل توسيع لاورده الذكر وبتالي تدفق احسن للدم فيه .
 مع العلم ان اكسيد النيتروجين NO بيخرج فى اوقات الاثاره الجنسيه , عشان كده الادويه دي مش بتتشغل الا فى اوقات الاثاره ومش هتشتغل بدون رغبه .
 بيحصله ميتابوليزم عن طريق انزيمات الكبد وبيخرج عن طريق الكبد والكلي . ولو اتاخد مع وجبه فيها دهون زياده شويه فاعليته بتقل وبيوصل لاعلي تركيز فى البلازما بعد ساعه والتركيز نفسه بيقل للتلتين ( بيضيع تلت ) . عشان كده من الاحسن ان فياجرا متتاخدش مع وجبه فيها دهون عاليه .

دواعي الاستعمال 
 الضعف الجنسي : العلاج الرئيسي تقريبن وخصوصن لمرضي السكر اللى بيعانوا من ضعف الانتصاب . وكمان الناس اللى عندهم اكتئاب ممكن يعانوا شويه من ضعف الانتصاب اما بسبب المرض او الادويه عشان كده فيه دراسه سنه 2002 قالت ان سيلدنافيل مفيد فى الحالات دي . كمان نفس الباحثين سنه 1999 قالوا انه بيحسن الحاله الجنسيه عند الستات اللى بياخدوا ادويه مضاده للاكتئاب .
 علو ضغط دم الرئه : Pulmonary hypertension وده مرض نادر لكن وجود الانزيم PDE5 فى الرئه زي الذكر بيخلي الدوا يعمل دور فى علاجه . ابتدي العلاج بيه فى الحاله دي فى يونيو 2005 .
 الرياضيين : فيه شويه لاعيبه بياخدوه لاعتقادهم ان توسيع اوردتهم هيخلي الدم يغذي عضلاتهم بشكل اكبر .

استخدامات مش طبيه
 استجمام :فيه خلطه بيستخدمها متوسطين السن - مش من الشباب - وخصوصن اللى بياخدوا اميفتامينات - منشطات - عشان يصلحوا اثارها الجانبيه علي الانتصاب . بيخلطوها مع ماده تانيه اسمها (MDMA, ecstasy) ودي نوع من الامفيتامينات وبيسموه خليط "روك اند رول" . وفيه ناس بيخلطوه مع ماده تانيه اسمها اميل نيترات amyl nitrite لكن الخلطه دي ممكن تكون مميته .
 تاخير دبول النباتات : بنفس الطريقه اللى بيشتغل بيها فى الانسان ,العلما بيقولوا انه ممكن يضاعف عمر الورود من اسبوع لاسبوعين بعد قطعها بتركيز قليل من سيلدنافيل ( فياجرا ) مع الميه .
 مشاكل الطيران عند القوارض : زي الدوخه اللى بتحصل ودا كان فى دراسه سنه 2007 من مجموعه من العلما الارجنتينيين .

الجرعه 
 حبايه الفياجرا زرقا وشكلها معين محفور علي جنب منها كلمه فايزر Pfizer وعلي الجنب التاني محفور عليه VGR وجنبها التركيز سواء كان 25 او 50 او 100 ملي جرام ودول التلات تركيزات بتوعها . الجرعه من 25 ل 100 وبتتاخد مش اكتر من مره واحده فى اليوم قبل الجماع بنص ساعه ل 4 ساعات .

 سيلدنافيل اللى بيستخدم لعلاج ضغط الرئه اسمه التجاري (ريفاتيو Revatio) ودا جرعته 20 ملي جرام 3 مرات يوميا . الحبايه بيضه ومدوره ومحفور عليها RVT 20 .

موانع الاستعمال 
موانع الاستعمال ( محتاجه مصدر )
 اللى بياخدوا ادويه النيترات ( مجموعه من ادويه الذبحه ).
 اى شخص ممنوع من ممارسه الجنس بسبب مخاطر قلبيه .
 لو فيه فشل كبير فى الكبد .
 لو فيه خلل كبير فى وظايف الكلي .
 ضغط الدم الواطي .
 لو حد لسه طالع من ازمه قلبيه او سكته دماغيه .
 مشاكل وراثيه فى شبكيه العين .

الاثار الجانبيه 
 صداع , صهد فى الوش , عسر هضم , احتقان فى المناخير , زغلله ( شويه مرضي اشتكوا انهم بيشوفوا كل حاجه مزرقه شويه) .
 فى مايو 2005 اداره الاغذيه والادويه الامريكيه FDA صرحت ان سيلدنافيل ممكن يأدي لبوظان النظر vision impairment خصوصا انه فيه شويه دراسات تانيه ربطت بينه وبين التهاب عصب العين nonarteritic anterior ischemic optic neuropathy .
 فيه شويه اعراض جانبيه نادره بس خطيره زي انه يحصل انتصاب مستمر Priapism او وطيان الضغط بشكل خطير او ازمه قلبيه , خلل فى ضربات القلب , سكته دماغيه , زياده ضغط العين IOP , الطرش المفاجئ . فى اكتوبر 2007 نوهت ادراه الاغذيه والادويه الامريكيه FDA انه لازم يتحط استيكر بارز جوه علب مجموعه الادويه دي عموما يعرف المرضي بالاثار الخطيره دي وخصوصا الطرش المفاجئ sudden hearing loss .

التفاعلات 
سيلدنافيل ممكن يتفاعل مع
 بعض ادويه الايدز: مجموعه مهبطات البروتييزprotease inhibitors , والادويه دي بتزود الاثار الجانبيه بتاعته عشان كده جرعه سيلدنافيل لازم تقل ل 25 ملي جرام لكل 48 ساعه . (محتاجه مصدر )
 ادويه الفا بلوكرز: اللى ممكن توطي الضغط مع الفياجرا لو اتاخدوا مع بعض خلال 4 ساعات لكن لو فيه فرق اكتر من 4 ساعات مفيش مشاكل .

التصنيع الكيماوى 
خطوات تصنيع الفياجرا
 Methylation of 3-propylpyrazole-5-carboxylic acid ethyl ester with hot dimethyl sulfate
 Hydrolysis with aqueous NaOH to free acid
 Nitration with oleum/fuming nitric acid
 Carboxamide formation with refluxing thionyl chloride/NH4OH
 Reduction of nitro group to amino
 Acylation with 2-ethoxybenzoyl chloride
 Cyclization
 Sulfonation to the chlorosulfonyl derivative
 Condensation with 1-methylpiperazine

شوف كمان 
 تادالافيل ( سيالس )
 فاردينافيل ( ليفترا )
 كابتات الانزيم PDE5

المصادر 
 ويكيبديا الانجليزيه بمصادرها ( ترجمه للمصري ) .

لينكات برانيه 
 موقع فياجرا الرسمي
 موقع ريفاتيو الرسمي
 موقع شركه فايزر الرسمي
 موقع FDA
 MedlinePLUS معلومات عن الاثار الجانبيه 

مهبطات الانزيم فوسفودايستريز5